పీజేఆర్ ఫ్లైఓవర్

పీజేఆర్ ఫ్లైఓవర్ అనేది తెలంగాణ రాష్ట్ర రాజధాని హైదరాబాదు లోని ఔటర్ రింగ్ రోడ్ నుంచి కొండాపూర్ వరకు చేపట్టిన ఫ్లైఓవర్‌. ఈ ఫ్లై ఓవర్‌ నిర్మాణంతో ఔటర్ రింగ్ రోడ్ నుండి కొండాపూర్, హఫీజ్‌పేట్ వైపు గమ్యస్థానాలను వేగంగా చేరుకోవచ్చు. వ్యూహాత్మక రహదారుల అభివృద్ధి ప్రాజెక్టు (ఎస్‌ఆర్‌డీపీ)లో భాగంగా చేపట్టిన పనుల్లో పూర్తయిన 23వ ఫ్లైఓవర్ ఇది. 
హైదరాబాద్‌లోని మొట్టమొదటి థర్డ్-లెవల్ ఫ్లైఓవర్‌కు దివంగత కాంగ్రెస్ నాయకుడు, మాజీ మంత్రి పిజెఆర్ గా ప్రసిద్ధి చెందిన పి. జనార్దన్ రెడ్డి పేరు పెట్టాలని ఆదేశించాడు.

నిర్మాణం
పీజేఆర్ ఫ్లై ఓవర్‌ను వ్యూహాత్మక రహదారి అభివృద్ధి కార్యక్రమం (ఎస్‌ఆర్‌డీపీ) కింద రూ. 182.72 కోట్ల వ్యయంతో నిర్మించారు. ఇది 1.2 కి.మీ పొడవు, 24 మీటర్ల వెడల్పుతో 6 లేన్‌లతో ఉంటుంది. దీని ప్రత్యేకత ఏమిటంటే ఇది ఇప్పటికే ఉన్న రెండు ఫ్లైఓవర్లపై నిర్మించిన మూడవ-స్థాయి నిర్మాణం. క్రింద గచ్చిబౌలి జంక్షన్ ఫ్లైఓవర్ ఉంది, దాని పైన శిల్పా లేఅవుట్ ఫేజ్ 1 ఫ్లైఓవర్, ఫేజ్ 2 ఫ్లైఓవర్ నిర్మించబడింది.
కొత్త ఫ్లైఓవర్ ప్రయోజనాలు  
ఓఆర్‌ఆర్‌ నుండి కొండాపూర్‌, హఫీజ్‌ పేట్‌ మార్గాల్లో వెళ్లే వాహనాలకు ఇది చాలా అనుకూలంగా ఉంటుంది. హైటెక్‌ సిటీ, ఫైనాన్షియల్‌ డిస్ట్రిక్ట్‌కు మెరుగైన కనెక్టివిటీ లభిస్తుంది. కొండాపూర్‌ ప్రాంతం నుండి శంషాబాద్‌ ఎయిర్‌ పోర్ట్‌ , అక్కడి నుండి కొండాపూర్‌ ప్రాంతాలకు వెళ్ళేందుకు గచ్చిబౌలి వద్ద ఎలాంటి ట్రాఫిక్‌ జామ్‌ లేకుండా నేరుగా వెళ్లే వెసులుబాటు ఉంటుంది.  
ప్రారంభం
పీజేఆర్‌ (గచ్చిబౌలి శిల్పా లే అవుట్‌ ఫేజ్‌-2) ఫ్లైఓవర్‌ను 2025 జూన్ 28న తెలంగాణ ముఖ్యమంత్రి రేవంత్ రెడ్డి ప్రారంభించాడు. ఈ కార్యక్రమంలో రాష్ట్ర మంత్రులు పొన్నం ప్రభాకర్, శ్రీధర్ బాబు, శేరిలింగంపల్లి ఎమ్మెల్యే అరికెపూడి గాంధీ, ఎమ్మెల్సీలు అద్దంకి దయాకర్, పట్నం మహేందర్ రెడ్డి, రాజ్యసభ ఎంపీ అనిల్ కుమార్ యాదవ్, హైదరాబాదు నగర మేయర్ గద్వాల విజయలక్ష్మీ, డిప్యూటీ మేయర్ మోతె శ్రీలత రెడ్డి, కార్పోరేటర్లు వి. జగదీశ్వర్ గౌడ్, పూజిత గౌడ్, పి. విజయా రెడ్డి, రాగం నాగేందర్ యాదవ్, ధర్పల్లి రాజశేఖర్ రెడ్డి తదితరులు పాల్గొన్నారు.

మూలాలు

వర్గం:హైదరాబాదు రవాణా
వర్గం:తెలంగాణ రహదారులు
వర్గం:తెలంగాణ ప్రభుత్వ నిర్మాణాలు
వర్గం:హైదరాబాదులోని ఫ్లైఓవర్లు
వర్గం:2025 స్థాపితాలు